Fokus op: Aanlyn inkopies
Digitaal is ons taal
In 'n nuwe era beweeg ons digitaal. Tegnologie het ons vermaak geword, ons kommunikasie verander en selfs ons foto-albums aangeraak. Waar jou belangstellings vasgenael word op ’n app soos Pinterest en daar webtuistes om daardie selfde belangstellings te kan koop of verkoop. Benjamin Waters (20) studeer vir ’n graad in rekenaarwetenskap en vertel ons meer van sy ervaring met aanlyn inkopies en gee raad vir lesers oor wat om te vermy. Ons beweeg in ’n nuwe rigting van inkopies doen op die web. Selfs kruideniersware kan al afgelewer word by jou huis. Mense geniet die ervaring, maar min mense weet wat agter die skerms gebeur.
Benjamin se vriende beskryf hom as ondersteunend, tegnies en iemand met ’n skerp sin vir humor. Tegnologie is sy passie en hy geniet dit om met iets te werk wat heeltyd verander. “Ek kry genot daaruit om te sien hoe mens iets uit niks kan skep. Daar is meer aan rekenaarwetenskap as wat dit op die oog af lyk. Mens kan soveel daaruit kry en daar is soveel verskillende maniere om daarvan gebruik te maak. Dit is net iets wat goed by my persoonlikheid pas, dink ek. Party mense is net so aangelê.”
Dit is ook een van die bedrywe wat die vinnigste groei, dit verander en vorder heeltyd. Dit raak noodsaaklik om al hoe meer en meer van tegnologie gebruik te maak om jouself of jou besigheid te bevorder en jou lewe geriefliker te maak.
Dit vat partykeer net een persoon om jou koers te inspireer
So lank as wat Benjamin kan onthou, was hy doenig met tegnologie, enigiets van speletjies en toestelle het hom fassineer. Hy was van jongs af aan tegnologie blootgestel.
“Ek onthou toe ek agt was het my ma my altyd gevra om haar te help om haar foon in te stel. Ek was in graad nege toe ’n vriendin my gewys het van programmering wat sy besig is om op universiteit te leer. Dit het my op die koers gesit om rekenaarwetenskap te gaan studeer en hierdie bedryf na te jaag. Die gebied van tegnologie is wyd, maar ek sal graag in programmatuur sagteware-ontwikkeling wil inbeweeg.”
Innovasie streef vir ’n geriefliker lewe
Onlangs het Benjamin die voorreg gehad om die VSA te besoek. Met eerstehandse ondervinding het hy gesien wat hy graag noem die “nimmereindigende oorlog op ongerief". In baie eerstewêreldlande word groot vordering in innovasie gemaak om mense se lewens geriefliker te maak.
“’n Voorbeeld hiervan is 'n webwerf soos Amazon. Die gejaag na winkels, produkte vergelyk en in lang rye staan is vervang met die gemaklikheid van jou rusbank en te wag vir ’n pakkie per koerier. Dis juis hierdie tipe innovasie wat die lewenstandaard soveel hoër maak in eerstewêreldlande. Dit is aangenaam om te sien dié soort innovasie vind sy pad na ons sonnige Suid-Afrika.”
Benjamin is iemand wat gemaklike en vinnige aanlyn-inkopies verkies. Dit gee hom toegang tot produkte en dienste wat eenvoudig onbereikbaar sou wees, veral in kleiner plekke soos hier in Kimberley.
“Die aangenaamste aspek van aanlyn-inkopies vir my is die moeite wat dit spaar om na verskillende winkels te moet gaan op soek na wat ek wil hê, teen die regte prys. Nou kan ek die produk waarskynlik teen ’n laer prys aanlyn kry.”
Raad vir aanlyn-inkopies vir 'n nuweling
Gewoonlik koop Benjamin items aanlyn wat kan wissel van rekenaaronderdele na flieks en kabels vir ’n skootrekenaar. Alles word koerier vanaf Suid-Afrikaanse verskaffers, soos Evetech, Takealot, Loot, Wish en Wootware. “Ek het nog nooit een keer ’n slegte ervaring gehad nie. Dit is iets wat ek aanbeveel dat mense gebruik oor die wonderlike doeltreffendheid en beskikbaarheid.”
Kyk vir rooi ligte
Die meeste gevare van die gebruik van hierdie webwerwe is soortgelyk aan die algemene gevare van die internet. Hier is ’n paar eenvoudige riglyne om te volg:.
Maak seker die webwerf of maatskappy van wie jy wil koop, is wettig en veilig (veilige webwerf-URL's begin altyd met https).
Hou jou inskrywing en bankinligting weg van gierige oë en gee dit aan niemand behalwe die webwerf self nie.
As iets verkeerd gaan, kontak die kliëntediens.
Moenie onnodige risiko's neem nie, kyk na die produk se resensies.
en die belangrikste om te onthou is om nie oorboord te gaan en alles te koop wat jy sien nie! – Elicia Grobbelaar
More in this category: « Resep: Kerrie op 'n eg Suid-Afrikaanse manier Dekor: Eklektiese eenvoud »